Pa, dogter en ouma vasgebind op NK-plaasArgieffoto ŉ Man, sy dogter en haar ouma is Donderdagoggend in ŉ huis op ŉ plaas buite Kimberley deur vyf gewapende aanvallers oorval en vasgebind. Lt.kol. Dimakatso Mooi, woordvoerder van die polisie, het gesê die vyf aanvallers het ongeveer 07:00 op die plaas toegeslaan. “Volgens die inligting wat die polisie ontvang het, het die verdagtes vuurwapens op die mense gerig en geëis dat hulle die sleutels van die kluis oorhandig,” het Mooi gesê. “Hulle het die slagoffers met kabelbinders vasgebind voordat hulle met kontant, ŉ onbevestigde aantal vuurwapens uit die kluis, selfone en ŉ Mercedes Benz-voertuig op die vlug geslaan het.” Volgens Mooi is die voertuig later ŉ paar kilometer weg van die plaas verlate gevind. Mooi het gesê niemand is nog in hegtenis geneem nie en die polisie is tans op die verdagtes se spoor. Enigiemand met meer inligting word versoek om kapt. Doggie Magugu op 082 469 0578 of 086 495 4646 te kontak. ŉ Saak van huisroof word ondersoek.